Eug(enius) I(de) comitisse Niuernensi. Guilelmus comes bonae memoriae in presentia uenerabilis fratris nostri Hu(gonis) Altisiodorensis et dilecti filii nostri B(ernardi) abbatis Clareuallensis dicitur promisisse quod mercatores et ceteros Virzeliacum ire uolentes neque ipse neque sue terre homines prohiberent. Nunc uero, sicut dilecti filii nostri P(ontii) Virzeliacensis abbatis relatione accepimus, ire illuc uolentes per te et per tuos homines prohibes et infestas. Ideo que nobilitati tue per presentia scripta mandamus, quatinus inhumanitatem hanc facere de cetero non presumas. Quod si facere presumpseris, timendum tibi est ne indignationem omnipotentis dei, beatae Mariae precibus, que multum dilexit dominum, consequaris. Dat Remis III Non Aprilis.